b"\n_START_ARTICLE_\nFoca de Groenl\xc3\xa0ndia\n_START_SECTION_\nReproducci\xc3\xb3\n_START_PARAGRAPH_\nTant les femelles com els mascles assoleixen la maduresa sexual en arribar als 4-8 anys de vida. La gestaci\xc3\xb3 dura al voltant d'11,5 mesos i els naixements de les cries tenen lloc en grans ramats i de manera sincronitzada des de finals del febrer fins a l'abril. Els cadells (amb una capa a\xc3\xafllant de color blanc) neixen amb un pes de 10 kg, augmenten de pes a ra\xc3\xb3 de 2,2 kg per dia i al cap de 10 dies ja en pesen 35. Per reduir al m\xc3\xadnim la despesa d'energia, la gran majoria s\xc3\xb3n sedentaris durant el primer mes. Cap al final de la lact\xc3\xa0ncia, les femelles tornen a entrar en zel i s'aparellen, mentre que els cadells deslletats romanen al gel durant altres sis setmanes. Durant aquest per\xc3\xadode perden fins a un 50% del seu pes i completen la muda del pelatge blanc abans d'entrar a l'aigua per alimentar-se. Tant els mascles com les femelles s\xc3\xb3n sexualment actius fins al final de llurs vides i sense mostrar senectut reproductiva.\n_START_SECTION_\nAlimentaci\xc3\xb3\n_START_PARAGRAPH_\nConsumeix una \xc3\xa0mplia varietat de preses (al voltant de 67 esp\xc3\xa8cies de peixos i 70 d'invertebrats), que varia al llarg de les seves rutes de migraci\xc3\xb3. Els cadells i juvenils mengen una gran quantitat d'invertebrats (sobretot, eufausiacis -Thyanoessa- i amf\xc3\xadpodes -Parathemisto-). Els exemplars adults de Groenl\xc3\xa0ndia es nodreixen de crustacis pel\xc3\xa0gics i peixos (Mallotus villosus, Ammodytes, Boreogadus saida, Arctogadus glacialis i, en menor mesura, Gadus morhua). Al mar de Barentsz s'alimenten d'amf\xc3\xadpodes, gambes i peixets (com ara, Cottidae i Liparidae) Mengen en gran quantitat a l'hivern i l'estiu, i menys a la primavera i la tardor.\n_START_SECTION_\nDepredadors\n_START_PARAGRAPH_\n\xc3\x89s depredada per l'\xc3\xb3s polar (Ursus maritimus) -a Svalbard, forma el 13% de la seva dieta-, l'orca (Orcinus orca) i el taur\xc3\xb3 de Groenl\xc3\xa0ndia (Somniosus microcephalus).\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nEs troba a l'Atl\xc3\xa0ntic nord, l'oce\xc3\xa0 \xc3\x80rtic i els mars adjacents: des de la badia de Hudson, l'illa de Baffin, l'estret de Davis, el golf de Sant Lloren\xc3\xa7 i Terranova fins a Groenl\xc3\xa0ndia, Isl\xc3\xa0ndia, el nord de Noruega i les mars Blanca, de Barentsz i de Kara, tot i que, de vegades, tamb\xc3\xa9 se n'han vist exemplars m\xc3\xa9s al sud de la seva distribuci\xc3\xb3 geogr\xc3\xa0fica habitual (Virg\xc3\xadnia -els Estats Units-, la Gran Bretanya, les illes F\xc3\xa8roe, Dinamarca, Alemanya, Fran\xc3\xa7a i la pen\xc3\xadnsula Ib\xc3\xa8rica). En temps prehist\xc3\xb2rics, es reprodu\xc3\xafa a la mar B\xc3\xa0ltica, per\xc3\xb2 la deriva gen\xc3\xa8tica i la ca\xc3\xa7a excessiva pels humans hi van contribuir a la seva extinci\xc3\xb3.\n_START_SECTION_\nRelaci\xc3\xb3 amb els humans\n_START_PARAGRAPH_\nEs troba en proc\xc3\xa9s de canvi: durant molts anys, els cadells nounats eran sacrificats en un gran nombre per aconseguir llurs pells de color blanc. Aix\xc3\xb2 continua passant a hores d'ara, per\xc3\xb2 el creixent inter\xc3\xa8s tur\xc3\xadstic per visitar les \xc3\xa0rees de cria d'aquesta esp\xc3\xa8cie ha fet possible una davallada de la cacera i, m\xc3\xa9s important encara, una ra\xc3\xb3 econ\xc3\xb2mica per no matar les cries."